Hobby Hall Suomi

Hobby Hall Suomi Oy ir Somijas mazumtirdzniecības uzņēmums. Tas piegādā preces pēc pasūtījuma tiešsaistē, ar vēstuli vai veikalā. Dibināts 1962. gadā. Galvenais birojs atrodas Vantā.

Interneta veikals hobbyhall.fi pieder Igaunijas uzņēmumam Hobby Hall Group OÜ (tas pārvalda arī interneta veikalu hansapost.ee), kas ietilpst grupā PHH Group.

Nozīmīgu vietu Hobby Hall preču sortimentā ieņem izstrādājumi mājokļa iekārtošanai un brīvajam laikam. Savus pakalpojumus Hobby Hall piedāvā ar katalogu un interneta veikala starpniecību. Tam ir veikals Vantā, Somijā.

Vēsture 

1958. gadā amerikānis Semuels Džozefovics (Samuel Josefowitz) izveidoja pasta pasūtījumu uzņēmumu Concert Hall Society. 1962. gadā tas sāka darbību Somijā, un sākotnēji pārdeva klasiskās mūzikas ierakstus. 1968. gadā sākta pārdot grāmatas. 1970. gados sāka piedāvāt arī plaša patēriņa preces. 1975. gada tika publicēts pirmais Hobby Hall preču katalogs. Pirms tam preces tika reklamētas laikrakstos un žurnālos.

1980. gadā Hobby Hall tika pārdots ASV uzņēmumam Reeves Communications Corporation.
1985. gadā uzņēmums tika pārdots Somijas mazumtirdzniecības uzņēmumam Stockmann. Tajā laikā Hobby Hall bija kļuvis par Somijā lielāko pasta pasūtījumu uzņēmumu, apsteidzot Anttila.

1990. gados preču pasūtījumi caur pastu Somijā strauji pieauga. 1993. gadā Hobby Hall daļa Stockmann apgrozījumā bija 12 %.
1992. gadā Hobby Hall ienāca Igaunijā. 2000. gadā uzņēmums sāka darbību Latvijā, 2002. gadā — Lietuvā, bet 2007. gadā — Krievijā.
2000. gados pasta pasūtījumus strauji nomainīja iepirkšanās internetā. 2002. gada oktobrī Hobby Hall paziņoja, ka atlaidīs apmēram 80 darbiniekus no 850 (90 no tiem strādā Igaunijā un Latvijā), lai palielinātu uzņēmuma peļņu par sešiem miljoniem eiro, un papildus preču piegādei pa pastu atvērs veikalus Somijā un Igaunijā.

2007. gadā pasūtījumu veikšana caur internetu Hobby Hall jau bija 66 %.
Hobby Hall pārdošanas apjoms 2008. gadā bija 191,0 miljonu eiro, un tajā strādāja gandrīz 650 darbinieku.
Pēc finanšu krīzes 2008. gadā pārdošanas apjomi strauji kritās. 2009. gada maijā Somijas mazumtirdzniecības uzņēmuma Stockmann pārstāvji paziņoja, ka Hobby Hall pamet Baltijas reģionu, jo tas Baltijas valstīs nav spējis sasniegt tādu līmeni, lai kļūtu stabils un pelnošs. Igaunijā tika likvidētas 63 darba vietas, Somijā 42, bet Latvijā — 19.

2016. gada aprīlī Stockmann paziņoja, ka Hobby Hall tiks pārdots SGN grupai; darījums tika pabeigts 31. decembrī.
2018. gada martā Igaunijas uzņēmums OÜ Hansapost (tagad OÜ Wraith Invest) iegādājās 46 % Hobby Hall Suomi Oy kapitāldaļu. Savukārt 8 % kapitāldaļu piederēja Hobby Hall izpilddirektora Pekas Patiniemi uzņēmumam Four P&P Consulting Oy.
2019. gada decembrī Wraith Invest OÜ pilnībā iegādājās Hobby Hall Suomi Oy.
Hobby Hall, Igaunijas Hansapost un Wraith Invest piederošajam Latvijas SIA Xnet pārvaldīšanai Wraith Invest izveidoja pārvaldītājsabiedrību Kinnistuabi OÜ (2019. gada 15. februārī tas pārdēvēts par Hobby Hall Group OÜ).

2021. gada 17. jūnijā tika pabeigta Hobby Hall Group un Lietuvas uzņēmuma UAB Pigu apvienošanās grupā PHH Group. Ar laiku hobbyhall.fi pārgāja uz grupas vienotu tiešsaistes mazumtirdzniecības platformu.

Atsauces

Ārējās saites 
 Hobby Hall interneta veikals 

Hansapost
Stockmann
Somijas uzņēmumi
Tiešsaistes mazumtirdzniecības vietnes